L'Agència Catalana de Cooperació al Desenvolupament expressa la seva preocupació per la intensificació de la violència, que amenaça en particular lideresses socials, població indígena, afrodescendent i camperola.
El confinament decretat pel Govern de Colòmbia s'ha aprofitat per facilitar la localització i intensificar la violència i les amenaces contra persones defensores dels drets humans i líders comunitaris.
L'arribada de la COVID-19 ha empitjorat la situació que ja era crítica, amb un agreujament de la violència a nivells previs als acords de pau.
Les zones més afectades són les rurals i els atacs van dirigits sobretot al lideratge comunitari i sindicalista, la població indígena, afrodescendent i camperola.
Les dones pateixen, a més a més, un impacte diferenciat pel fet de ser-ho.
L'Agència Catalana de Cooperació al Desenvolupament expressa la seva profunda preocupació pel risc d'aquestes persones ara confinades a casa seva en situació d'extrema vulnerabilitat.
La situació se suma a la crisi d'emergència sanitària que pateix tot el país, que complica molt més la situació a Colòmbia amb el risc d'aguditzar encara més les desigualtats socials.
El passat 24 de març va ser assassinada Carlota Salinas, lideressa social vinculada a l' Organització Femenina Popular, una històrica organització de drets de les dones a la regió de Magdalena Medio.
L'Organització Femenina Popular és una alidada consolidada de la cooperació catalana, i ha rebut durant anys el suport i acompanyament tant del govern de Catalunya amb el suport a la Plataforma Unitària contra les Violències de Gènere, com a través de la Taula Catalana de la Pau i els Drets Humans a Colòmbia.
L'Agència Catalana de Cooperació al Desenvolupament també condemna i rebutja l'assassinat del defensor dels drets humans Marco Rivadeneira, membre del Comitè Operatiu Nacional de la Coordinació Colòmbia- Europa - Estats Units (CCEEU), líder històric de les comunitats camperoles a Colòmbia i altaveu regional del Procés Nacional de Garanties.
Segons l'Institut d'Estudis per al Desenvolupament i la Pau (Indepaz), a data de 8 d'abril s'han assassinat 72 líders socials i defensores dels drets humans a Colòmbia aquest any.
El 2019 hi va haver 108 assassinats de persones defensores al país, segons dades de l'Oficina de l'Alt Comissionat per als Drets Humans.
Davant aquesta preocupació, que es fa extensiva a tots els assassinats i feminicidis que s'estan produint a Colòmbia enmig d'aquesta greu crisi mundial, l'Agència Catalana de Cooperació al Desenvolupament fa una crida al Govern colombià perquè compleixi les seves obligacions, establertes als compromisos internacionals de drets humans i reforçades als acords de Pau: oferir i establir garanties plenes per a la tasca i la protecció de les persones que defensen els drets humans.
És necessari un esforç major perquè la situació d'emergència a la qual avui es troba el país i el món no sigui aprofitat per a intensificar l'atac als lideratges socials als territoris i de les persones i comunitats que reclamen i defensen els drets humans a Colòmbia.
Altrament, és urgent acordar un alto el foc bilateral amb tots els grups armats durant l'efectivitat de les mesures preventives contra la COVID-19 i la suspensió immediata de les accions d'erradicació forçada de cultius il·lícits amb glifosat.
El secretari general de les Nacions Unides, António Guterres, va exigir l'alto el foc de tots els conflictes armats del món el 23 de març passat.
L'Agència Catalana de Cooperació al Desenvolupament expressa també el reconeixement i suport a la tasca de les persones defensores de drets humans, i reafirma la voluntat de continuar treballant per a la seva protecció.